**Obrazloženje**

**Pravna osnova**

Pravna osnova za donošenje ove Odluke sadržana je u odredbi članka 49. stavku 4, odredbi članka 51. stavku 5. i u odredbi članka 62. stavku 5. i 6. Zakona o zaštiti životinja („Narodne novine“, broj 102/17. i 32/19), zatim u odredbi članka 33. Statuta Općine Sveta Nedelja („Službene novine Općine Sveta Nedelja“, broj 11/18) te u odredbi članka 30. Odluke o komunalnom redu („Službene novine Općine Sveta Nedelja“, broj 13/19).

Zakonom o zaštiti životinja propisuje se odgovornost i obveze fizičkih i pravnih osoba radi zaštite životinja tijekom korištenja, što uključuje zaštitu njihova života, zdravlja i dobrobiti, način postupanja sa životinjama, uvjete koji su potrebni za zaštitu životinja pri držanju, uzgoju, izvođenju zahvata na životinjama, usmrćivanju, prijevozu, korištenju životinja u znanstvene svrhe, držanju životinja u zoološkim vrtovima, u cirkusima i drugim predstavama, prilikom prodaje kućnih ljubimaca te postupanje s napuštenim i izgubljenim životinjama, inspekcijski nadzor i prekršajne odredbe.

Odredbom članka 49. stavkom 4. Zakona o zaštiti životinja propisano je da način postupanja s divljim životinjama pronađenim izvan prirodnog staništa propisuju općim aktima predstavnička tijela jedinica lokalne samouprave.

Odredbom članka 51. stavkom 5. istoga Zakona propisano je da uvjete i način držanja kućnih ljubimaca propisuju općim aktima predstavnička tijela jedinica lokalne samouprave.

Odredbom članka 62. stavkom 5. Zakona o zaštiti životinja propisano je da način postupanja s napuštenim ili izgubljenim životinjama propisuju općim aktima predstavnička tijela jedinica lokalne samouprave, a odredbom stavka 6. istoga članka propisano je da jedinice lokalne samouprave mogu propisati trajnu sterilizaciju kao obvezan način kontrole razmnožavanja.

Odredbom članka 33. Statuta Općine Sveta Nedelja propisano je da Općinsko vijeće, između ostalog, obavlja i poslove koji su mu stavljeni u djelokrug zakonom, Statutom i Poslovnikom Općinskog vijeća Općine Sveta Nedelja.

Osim toga valja napomenuti da je Općinsko vijeće Općine Sveta Nedelja dana 3. listopada 2019. godine donijelo Odluku o komunalnom redu kojom je propisan komunalni red na području općine Sveta Nedelja, a koji je obvezan za sve fizičke i pravne osobe te mjere za njegovo provođenje.

Istom tom Odlukom, u odredbi članka 30. propisano je da uvjete i način držanja kućnih ljubimaca, način kontrole njihova razmnožavanja te način postupanja s napuštenim i izgubljenim životinjama propisuje Općinsko vijeće posebnom odlukom.

**Razlozi za donošenje Odluke**

Dobrobit kućnih ljubimaca, uključujući njihovo zdravlje, zbog velikog broja različitih vrsta životinja koje se mogu držati kao kućni ljubimci često je teško osigurati, kako zbog različitih vrsti i svojstvenih uvjeta držanja, tako i zbog financijskih razloga, jer je najčešće osiguranje potrebnih uvjeta držanja životinja povezano s visokim troškovima.

Pored toga određene životinje mogu predstavljati opasnost za zdravlje ljudi, drugih životinja i za okoliš te mogu prenositi zarazne bolesti, što posljedično može dovesti do velike ekonomske štete.

Napuštene i izgubljene životinje, a osobito psi izazivaju veliku zainteresiranost javnosti i udruga za prava i dobrobit životinja, što iziskuje značajan angažman državnih tijela, osobito veterinarske inspekcije te jedinica lokalne ili područne (regionalne) samouprave u rješavanju navedene problematike koja nastaje kao rezultat nedovoljne educiranosti i svijesti vlasnika pasa o odgovornom posjedovanju životinja, a zbrinjavanje napuštenih i izgubljenih životinja iziskuje i značajna financijska sredstva koja izdvajaju jedinice lokalne samouprave.

U cilju poticanja zaštite životinja, povećanja svijesti javnosti, osobito mladih i posjednika o odgovornom posjedovanju životinja, prema Zakonu o zaštiti životinja jedinice lokalne ili područne (regionalne) samouprave moraju organizirati koordinacijske radne skupine i preko njih osigurati komunikaciju svih zainteresiranih dionika kako bi se postiglo učinkovitije rješavanje problematike napuštenih i izgubljenih životinja te skrbi za životinje.

Mjerama koje se provode u svrhu povećanja svijesti o odgovornom posjedovanju životinja ujedno će se dugoročno rasteretiti i proračuni jedinica lokalne ili područne (regionalne) samouprave za sredstva za zbrinjavanje napuštenih i izgubljenih životinja te će se poboljšati skrb za životinje, a posljedično i dobrobit te zdravlje životinja.

Stoga, radi naprijed navedenog te radi ispunjenja obveza koje za Općinsko vijeće Općine Sveta Nedelja te Općinu Sveta Nedelja kao jedinicu lokalne samouprave proizlaze iz Zakona o zaštiti životinja i iz Odluke o komunalnom redu, ali i radi izvršenja mjere naređene od strane Državnog inspektorata – veterinarske inspekcije, pristupilo se izradi Nacrta odnosne Odluke.

**Osnovna pitanja koja se uređuju Odlukom**

Ovim se Nacrtom Odluke propisuju minimalni uvjeti i način držanja kućnih ljubimaca, način kontrole njihovog razmnožavanja, način postupanja s napuštenim i izgubljenim životinjama te divljim životinjama pronađenim izvan prirodnog staništa, na području Općine Sveta Nedelja.

*Uvjeti i način držanja kućnih ljubimaca*propisani su odredbama članka 3 - 16. Nacrta Odluke te su tako *Opći uvjeti i način držanja kućnih ljubimaca* propisani odredbom članka 3. Nacrta Odluke, *Uvjeti i način držanja kućnih ljubimaca u stambenim zgradama i obiteljskim kućama*  odredbama članka 4 - 6, *Uvjeti izvođenja kućnih ljubimaca na površine javne namjene* odredbama članka 7 - 13 te *Postupanje s opasnim psima* odredbama članka 14 - 16.

*Način kontrole razmnožavanja kućnih ljubimaca* propisan je odredbama članka 17 - 19, *Način postupanja s napuštenim i izgubljenim životinjama* odredbama članka 20 - 22, a *Način postupanja s divljim životinjama pronađenim izvan prirodnog staništa* odredbom članka 23. Nacrta Odluke.

Nadzor nad provedbom ove Odluke provodi komunalni redar **(članak 24. stavak 1)** a u provedbi nadzora isti ima ovlaštenja koja su utvrđena u članku 25. Nacrta Odluke, a temelje se na odredbi članka 80. stavku 1. Zakona o zaštiti životinja.

Kada u provedbi nadzora komunalni redar opazi ili utvrdi neku od situacija iz članka 26. stavak 1. Nacrta Odluke u obvezi je odmah obavijestiti veterinarskog inspektora, a u situaciji koja upućuje na mučenje ili ubijanje životinja policiju i/ili državno odvjetništvo **(članak 26. stavak 2)**.

Povrede odredbi ove Odluke odnosno postupanje protivno odredbama ove Odluke predstavlja prekršaj i kažnjivo je, pa se za prekršitelje odredbi iz ove Odluke propisuju prekršajno-pravne sankcije **(članak 27)**.

Naime, odredbom članka 2. stavkom 2. Prekršajnog zakona („Narodne novine“, broj 107/07, 39/13, 157/13, 110/15, 70/17. i 118/18) propisano je da jedinice lokalne samouprave mogu propisivati prekršaje i prekršajno - pravne sankcije samo za povrede propisa koje one donose na temelju svoje nadležnosti utvrđene Ustavom i zakonom i ta ovlaštenja ne mogu prenijeti na drugog.

Odredbom članka 31. stavkom 2. istog Zakona propisano je da se za prekršaj propisan odlukom jedinice lokalne samouprave može počinitelj kazniti novčanom kaznom.

Odredbom članka 33. stavkom 4, 5. i 6. Prekršajnog zakona propisano je da za prekršaj propisan odlukom jedinice lokalne samouprave

* za počinitelja prekršaja pravnu osobu ne može biti propisana ni izrečena novčana kazna u iznosu manjem od 500,00 kuna ni većem od 10.000,00 kuna
* za počinitelja prekršaja fizičku osobu obrtnika i osobu koja obavlja drugu samostalnu djelatnost koji je počinila u vezi obavljanja njezina obrta ili druge samostalne djelatnosti ne može biti propisana ni izrečena novčana kazna u iznosu manjem od 300,00 kuna ni većem od 5.000,00 kuna
* za počinitelja prekršaja fizičku osobu ne može biti propisana ni izrečena novčana kazna u iznosu manjem od 100,00 kuna ni većem od 2.000,00 kuna.

Novčane kazne za prekršaje iz članka 27. Nacrta Odluke određene su u okviru dopuštenih novčanih kazni iz članka 33. Prekršajnog zakona.

**Ocjena i izvori potrebnih sredstava za provedbu ove Odluke**

Za provedbu ove Odluke Općina Sveta Nedelja u obvezi je osigurati sredstva za:

* pružanje pomoći ozlijeđenim životinjama, ako nije moguće utvrditi tko je ozlijedio životinju
* postupanje s divljim životinjama pronađenim izvan prirodnog staništa
* nadzor uvjeta i načina držanja kućnih ljubimaca prema ovoj Odluci
* poslove sakupljanja napuštenih ili izgubljenih životinja
* troškove organizacije koordinacijske radne skupine čija je zadaća koordinacija u primjeni propisa iz područja zaštite životinja te razvoj dobre prakse, a u svrhu zaštite zdravlja i dobrobiti životinja, kroz povećanje svijesti javnosti i posjednika o odgovornom posjedovanju životinja.

**Savjetovanje s javnošću**

Da bi se omogućilo javnosti da se uključi u postupak donošenja Odluke o uvjetima i načinu držanja kućnih ljubimaca, načinu postupanja s napuštenim i izgubljenim životinjama te divljim životinjama pronađenim izvan prirodnog staništa o Nacrtu ove Odluke provest će internetsko savjetovanje s javnošću.

Naime, prema odredbi članka 11. Zakona o pravu na pristup informacijama jedinice lokalne samouprave dužne su provoditi savjetovanje s javnošću pri donošenju općih akata odnosno drugih strateških ili planskih dokumenata kad se njima utječe na interes građana i pravnih osoba.

S obzirom da Odluka o uvjetima i načinu držanja kućnih ljubimaca, načinu postupanja s napuštenim i izgubljenim životinjama te divljim životinjama pronađenim izvan prirodnog staništa predstavlja opći akt kojim se utječe na prava, obveze i interese građana i pravnih osoba, to će se provesti internetsko savjetovanje s javnošću o Nacrtu odnosne Odluke u trajanju od 30 dana.

Nacrt Odluke o uvjetima i načinu držanja kućnih ljubimaca, načinu postupanja s napuštenim i izgubljenim životinjama te divljim životinjama pronađenim izvan prirodnog staništa javno će se objaviti na službenoj internetskoj stranici Općine Sveta Nedelja te će se time omogućiti javnosti da za vrijeme trajanja internetskog savjetovanja dostavi svoje prijedloge, primjedbe i mišljenja na Nacrt ove Odluke.

Po provedbi savjetovanja s javnošću Zamjenica Općinskog načelnika koja obnaša dužnost Općinskog načelnika Općine Sveta Nedelja utvrdit će Prijedlog Odluke o uvjetima i načinu držanja kućnih ljubimaca, načinu postupanja s napuštenim i izgubljenim životinjama te divljim životinjama pronađenim izvan prirodnog staništa u koji će se ugraditi svi prihvaćeni prijedlozi, primjedbe i mišljenja javnosti ukoliko ih bude bilo te ukoliko su ista zakonita i stručno utemeljena, nakon čega će se tako utvrđeni Prijedlog Odluke s Izvješćem o provedenom savjetovanju s javnošću uputiti Odboru za prostorno uređenje, graditeljstvo i komunalne poslove te potom Općinskom vijeću Općine Sveta Nedelja, kao donositelju akta, na razmatranje i donošenje.

 **Jedinstveni upravni odjel**